Mazana Nemazana Orapwa Mushure Mekuitwa Kafiramberi Nemapurisa
KuMasvingo kune vamwe vechidiki veMDC vaviri vanopambwa uye vasingazivikanwe kuti varipi.
Vana chiremba vari kurapa nhengo dzeMDC, NCA uye CHRA dziri kupambwa, kurohwa nekuitwa kafiramberi vanoti kubva musi wa 11 Kurume apo pakatangwa kupambwa vanhu ava, chipatara cheAvenues Clinic charapa vanhu vanodarika mazana mashanu, uye vanhu vanodarika zana vanonzi vakarapwa kwaMutare, uye vakange vakakuvarisa vakaendeswa kuHarare. Hatina kukwanisa kunzwa huwandu hwevanhu vari kurapwa mumamwe maguta, zvichitevera kuroverwa nyaya dzezve matongerwo enyika. Zvinonziwo pane vamwe vanhu vanenge vakapfeka hanzu dzemapurisa vari kufamba vachipamba vanhu. Vanhu ava vanofungidzirwa kuti ndevesangano revasori reCIO. NeChina kuMasvingo kunonzi kwakapambwa nhengo mbiri dzevechidiki dzeMDC, VaGilson Magazini uye VaTrymore Manyuchi. Vanhu ava vanonzi vakatorwa nevanhu vainge vaine hanzu dzechipurisa. Asi gweta uye vari mumiriri weMDC muMasvingo mudare reparamende, VaTongai Matutu, vanoti mapurisa avaudza kuti havana kuona vaviri ava. Zvichakadaro, nhengo dzeMDC gumi dzakapihwa mvumo yekubvisa mari yechibatiso neChina nedare reHigh Court, uye remagistrate court, dzinonzi dzichiri mutirongo. Nhengo dzeMDC idzi dziri kupomerwa mhosva yekukanda mabhomba epeturu, asi dziri kuramba mhosva iyi kunyange dzichiti dzakarohwa zvakaomarara kuti dzibvume mhosva. Gweta renhengo idzi, VaAalec Muchadehama , vanoti munhu mumwe chete ndiye akakwanisa kubhadhara mari yechibatiso. Vamwe pavakazoenda, munyori wedare rekwaMagistrate anonzi akange avhara hofisi achiti ainge oenda kuzororo reEaster. Mutori wenhau dze Studio7, Blessing Zulu, aita hurukuro naVaMuchadehama avo vanoti vari kukatyamadzwa nezviri kuitwa navanyori vezvemudarereMagistrate. Dzimwe Nhau Kubva kuStudio 7...